

**Szári Napsugár Kindergarten Óvoda**

2066 Szár Óvoda köz 3.

tel.: 22/ 353-819 e-mail: [napsugarkindergarten@gmail.com](mailto:napsugarkindergarten@gmail.com)

**ÉVES BESZÁMOLÓ**

**2021/22**

Készítette:

Metzgerné Speier Katalin

óvodavezető

Óvodánkban 4 tágas csoportszoba, tornaterem, nagy udvar szolgálja a gyerekek mindennapjait. Az utóbbi években növekedett az óvoda iránti igény. A 100 férőhely már kevésnek bizonyult, ezért a fenntartó 2020 szeptemberétől élt a maximum 20 %-os létszámemelés lehetőségével. Működési engedélyünk szerint - a csoportszobák nagyságát figyelembe véve - 114 fő a felvehető gyermeklétszám.

A fenntartóváltás óta az óvoda működése zavartalan, sőt, új lehetőségek nyíltak meg a fejlesztések szempontjából. A nemzetiségi önkormányzat pályázatai jóvoltából karbantartási és felújítási munkálatokat végeztethettünk. Gazdálkodásunk jól működik, a normatív támogatást a működés finanszírozása mellett a dolgozók munkájának elismerésére és fejlesztésekre is tudtuk használni. Természetesen a takarékos gazdálkodást szem előtt tartjuk, és a változó gazdasági körülményekre igyekszünk felkészülni.

A fenntartó önkormányzatnak köszönjük az együttműködést, a támogató hátteret.

1. **Működési terv megvalósulása**

A fenntartóváltással járó feladatokat elvégeztük, a szükséges változtatásokat megtettük:

* A gazdálkodással járó feladatokat az iskola gazdasági vezetője végzi megállapodás alapján. A napi feladatok (pl. házipénztár vezetése) az óvodatitkár feladata. A gazdasági vezető heti 2 napot tölt az óvodában, de szükség esetén a közeli iskolában elérhető. A 2021. év normatíva igénylését és felhasználását a Magyar Államkincstár ellenőrizte, és rendben találta.

A költségvetéshez és a könyveléshez kapcsolódó feladatokat megfelelően végzik, a Szári Közös Önkormányzati Hivatallal és a fenntartó nemzetiségi önkormányzattal megfelelő az együttműködésünk. Folyamatos kapcsolatot tartunk az Államkincstárral is.

* Alapdokumentumainkat felülvizsgáltuk, aktualizáltuk. A törvényi előírások változásai miatt ez továbbra is feladatunk marad. Ilyen a SzMSz, melyet ki kell egészítenünk a diabéteszes gyermekek ellátásának szabályozásával.
* Kapcsolataink megfelelőek. Az óvoda használóival – szülők, lakosság – közvetlen a kapcsolatunk, a nemzetiségi szervezetekkel sok új együttműködés jött létre.

**Alkalmazottak létszáma:**

A pedagógusok és a nevelőmunkát segítők tekintetében változás, hogy fenntartónk engedélyezte a fél óvónői álláshely egészre módosítását. Így 9 teljes munkaidős óvodapedagógust foglalkoztathatunk 2022. szeptemberétől. Ez a vezetőség munkáját sokban támogatja, mert az órakedvezményeket ki tudjuk használni, több idő jut az egyéb szervezésekre, tevékenységekre. Az álláshelyet meghirdettük, és találtunk is egy jól képzett óvónőt, akit 2022. szeptember 1-től alkalmazunk.

A pedagógiai munkát közvetlenül segítők tekintetében nem volt változás, 4 szakképzett dajka és egy pedagógiai asszisztens segíti a nevelőmunkát.

Az óvodatitkár adminisztratív és gazdasági feladatokat is ellát.

Megbízási szerződéssel dolgozó karbantartónk kiválóan rendben tartja az udvart, és szükség szerint végez egyéb javítási, karbantartási feladatokat.

A alkalmazottak száma: 15 fő főállású közalkalmazott

1 fő megbízási szerződéses

**A nevelési év rendje** a terveknek megfelelően alakult. Magas gyermek létszámmal működött az óvoda, nem volt jellemző nagyszámú hiányzás, betegség, bár a legkisebbek csoportjában az első félévben sok volt a betegeskedés. Később ez változott, magas kihasználtsággal működött az intézmény. A nyári időszak alatt júniusban 3, augusztusban 2 csoporttal működtünk a szülői igényekhez igazodva.

Nevelői értekezletet 3 alkalommal tartottunk. A heti megbeszélések során az aktuális programok, feladatok egyeztetése folyamatosan megvalósult.

A beiratkozás során 36 gyermek felvételét kérték. Ebből 5 gyermek „előfelvételis”, csak 2023 tavaszán tölti be az óvoda kezdéséhez szükséges kort. Elutasításra 1 gyermek került, ő nem a felvételi körzetünkben lakik. Iskolába 29 gyermek ment, 1 fő elköltözött. Az induló létszámunk így 107 fő lesz az új nevelési év kezdő létszáma.

Szülői értekezletet szeptemberben tartottunk csoportonként. Januárban a járványhelyzet romlása miatt nem volt szülői értekezletet, helyette fogadóórát tartottunk. Így nem kellett nagy csoportot zárt helyen összehívni. A szülők ennek a lehetőségnek örültek, ezért a jövőben is biztosítani fogjuk. A fontos információkat a zárt facebook csoportokon keresztül is mindig eljuttattuk a szülőknek.

**Munkarend:**

Minden álláshelyünk betöltött, a munkarend a tervezettnek megfelelően alakult. A szabadságát a nyári időszakban ki tudta venni minden dolgozó.

A logopédus és a gyógytestnevelő rendszeresen tartotta a foglalkozásokat az arra rászoruló gyerekeknek.   
A beilleszkedési, tanulási, magatartási nehézséggel küzdő gyerekek kiscsoportos fejlesztését fejlesztőpedagógusi végzettséggel egy óvónőnk végezte megbízási szerződéssel.  
Év közben SNI státuszt 2 gyermekünk kapott Logopédiai és gyógypedagógiai ellátásukat megszerveztük, a szakemberekkel megbízási szerződést kötöttünk.

1. **Csoport és létszámadatok alakulása**

|  |  |  |  |
| --- | --- | --- | --- |
| *csoport neve* | *összetétele* | *létszáma-szept.* | *létszám- augusztus* |
| Süni csoport | 2,5-3-4 évesek (mini-kicsi) | 23 | 25 |
| Maci csoport | 3-4 évesek  (kis-középső) | 27 | 27 |
| Katica csoport | 4-5 évesek  (középső) | 28 | 29 |
| Pillangó csoport | 5-6 évesek  (nagycsoport) | 29 | 29 |

1. **Tevékenységi terv:**

|  |  |  |
| --- | --- | --- |
| ***Tevékenység, program*** | ***határidő*** | ***felelős*** |
| Beszoktatás (tervek elkészítése, rögzítése a csoportnaplóba, gyerekek csoportba osztása, fogadása, beszoktatása, visszaszoktatása) | szept.15.  Süni csoport.: folyamatos a gyerekek életkora szerint | A 3 „régi” csoportban szept. 1-től elég magas létszámokkal folyt az óvodai élet. Az új kiscsoportban folyamatos volt a beszoktatás.  A csoportnaplókat, kötelező dokumentumokat megnyitottuk. |
| Zöld óvoda pályázati anyag elkészítése, beadása  Zöld Óvoda programok éves tervének elkészítése | szept. 05.  szept. 30. | A pályázatot beadtuk, és 3. alkalommal is elnyertük a ZÖLD ÓVODA címet.  Az év folyamán megtartottuk a „Zöld napokat”. |
| Szülői értekezlet tartása  SZM gyűlés összehívása | szept. 20.  okt.15. | Csoportonként valósult meg a szülői értekezlet. Az SZM alakuló ülése szeptemberben volt. A járványhelyzet miatt rendezvények szervezésére nem került sor a SZM részéről. |
| Papírgyűjtés (iskolához csatlakozva) | szept.15. | A szülők és gyerekek aktívan részt vettek a papírgyűjtésben. |
| Szüret – szőlő darálás, préselés, must kóstolás, táncolás | szept. 29. | Igazi szüreti hangulatot sikerült teremteni az óvodában. A nagyobbak szőlőskertben is tettek látogatást. A gyerekek megismerkedhettek a szüret menetével, kóstolhattak gyümölcsöt, mustot, és egy kis tánccal, mulatsággal zártuk a délelőttöt. |
| Állatok Világnapja – mese előadása (óvónők) | okt. 5. | Az óvónénik előadása nagy sikert aratott a gyerekek körében. |
| Népmese napja - Könyvtár látogatás | szept. 29.-30.. | Minden csoport ellátogatott a könyvtárba, ott mesét néztünk és ismerkedtünk a könyvtárral, a könyvekkel. |
| Madárdalos óvoda eseményeinek egyeztetése | okt.16. | A Pro-Vértes Közalapítvány szakemberével egyeztettük az év eseményeit. |
| Bábszínház (előadás a tornateremben) | szept.28. | A Csízmás kandúr c. mesét néztük meg egy kiváló előadás keretében. |
| Német munkaközösség alakuló ülése, éves tervének elkészítése, gyermektánccsoport működtetése | okt.16. | A munkaközösség éves tervét elkészítettük. A középső és nagycsoportban felmértük az igényeket a tánccsoportban való részvételre. |
| Ovigaléria átrendezése | okt.9. | Az állatok világnapjának megfelelő díszítést tettünk az ovigalériába. |
| Tűzriadó gyakorlat  Túz és munkavédelmi oktatás | szept.30. | Sikeres tűzriadó gyakorlatot végeztünk.  A Ardenten Kft szakemberei végzik ettől az évtől az oktatásokat, így biztosan szakszerű ismereteket kapnak a dolgozók. |
| Ovigaléria berendezése | okt. 15. | Őszi hangulatot teremtettünk a bejárat melletti galériába. |
| Nevelői értekezlet | okt. 29. | Az iskolai őszi szünet idején tartottuk az értekezletet. Megbeszéltük az eddigi tapasztalatokat és a következő időszak feladatait. Megterveztük az önértékelési folyamatokat. |
| Ovi-zsaru program foglalkozásainak megszervezése a nagycsoportban | folyamatos | Tavasszal valósult meg, akkor tudtuk meghívni a Bicskei Rendőrkapitányságon dolgozó rendőröket, akik érdekes foglalkozásokat tartottak a gyerekeknek. |
| Szülői Munkaközösség megbeszélése | okt.9. | A Sz.M megtervezte első félévi tevékenységét. Elnöküknek Szóda Kornélt választották. |
| Márton napi kézműves foglalkozás | nov.10. | A járványhelyzet miatt szülőket nem hívhattunk meg, délelőtt a gyerekekkel sok érdekes tevékenységet végeztünk. |
| „Óvd magad, védd a környezeted!”-projekt - nagy és köz. csoportban | jan. 30. | A középső és nagycsoportban megvalósult a program. |
| Iskolaérettségi vizsgálatok elvégzése, szülőkkel való megbeszélés szükség szerint | nov.30. | Süni és Pillangó csop. óvónők |
| Bábelőadás a tornateremben | dec.2. | A világgá ment csacsi és bari c. mesét néztük meg egy kiváló előadás keretében. |
| Mikulás ünnep | dec.7. | A SZM támogatásával minden gyermek csomagot kapott, és a Mikulás személyesen adta át ezeket a gyerekeknek. |
| Adventi készülődés | dec.5.-21. | Meghitt, családias légkörben zajlott a karácsonyi készülődés. Dekoráltunk, ajándékokat készítettünk, sokat énekeltünk, verseltünk, meséltünk. |
| Karácsonyi ünnepség | dec.15. | A hagyománynak megfelelően a nagycsoport kedves műsort adott a többi csoportnak. Utána minden csoportban új játékokat, könyveket kaptak a gyerekek. |
| Német munkaköz. – megbeszélés, karácsonyi meseelőadás | dec. 15. | A gyerekek nagyon kedvelik az óvónénik élő előadásait. Idén egy Mikulásos mesét adtunk elő. |
| Szülői értekezletek | jan.24.-28. | A járványhelyzet miatt nem lehetett csoportosan összehívni az embereket, ezért inkább fogadóórát tartottunk. A szülők örültek ennek a lehetőségnek, és sokan éltek vele. |
| Ovigaléria átrendezése | nov. 30. | Az Északi-sarkot varázsoltuk a galériánkba. |
| Bábelőadás a tornateremben | jan.26. | A Moha és Páfrány c. mesét néztük meg egy kiváló előadás keretében. |
| Farsang | febr. 14.-18. | Jó hangulatú készülődés után egy vidám jelmezes mulatsággal ünnepeltük meg a Farsangot. |
| Márc. 15. | márc.11. | Csoportonként emlékeztünk meg a nemzeti ünnepről, és a kopjafához különböző díszeket vittünk melyeket a gyerekekkel készítettünk. Meghívtuk a Vértes Egyesület huszárait is, akik közül egy kis bemutatót tartott a gyerekeknek. |
| Víz Világnapja | márc. 22. | Projekt napot szerveztünk, melyen különféle tevékenységeket végezhettek a gyerekek. |
| Nemzetiségi napok– német munkaközösség | április | 3 napon keresztül a nemzetiségi hagyományokkal foglalkoztunk. Voltak kézműves tevékenységek, zene, tánc, sütés és tájház látogatás. |
| Ovigaléria átrendezése | ápr.15. | A zöld napokhoz igazítottuk a dekorációkat. |
| A Föld Napja | ápr.22. | Projekt napot szerveztünk, melyen különféle tevékenységeket végezhettek a gyerekek. |
| Óvodai beíratás | fenntartó meghat. szerint (ápr.20. és május 20. között) | 36 gyermek felvételét kérték. Ebből 5 előfelvételis, csak 2023-ban jöhet óvodába. Elutasításra 1 esetben került sor, egy bodméri gyermeket nem tudtunk felvenni a magas létszám miatt. |
| Szülői értekezlet - nagycsoport | ápr. | A leendő tanító nénivel közösen tartottuk. |
| Bábelőadás a tornateremben | ápr.6. | A Moha és Páfrány c. mesét néztük meg egy kiváló előadás keretében |
| „Trachten Tag” –felhíváshoz csatlakozás | ápr.-központi felhívás szerint | Felhívásunkra sok szülő adott gyermekére valami „nemzetiségit”. Aki szerette volna, de otthon nem tudtak adni, itt az oviban is kaphatott 1-1 ruhadarabot. |
| Anyák napja- csoportonként ajándék, vers tanítás, zárt csoportokba kis bemutató | máj. 2.-6. | Minden gyermek egyénileg a saját édesanyját köszönti fel verssel, apró ajándékkal. |
| Német munkaköz. – Megyei Nemzetiségi Napon részvétel | máj. | Tánccsoportunk nagy sikerrel szerepelt az Etyeken rendezett nemzetiségi napon. |
| Óvoda találkozó – tánccsoport részvétele | meghívó szerint | Bodajkon rendezték a találkozót, tánccsoportunk vett részt rajta. |
| Évzáró | május vége | Ünnepi műsorral búcsúztatta el az évet mindkét csoport. |
| Gyógytestnevelés felmérés, eü. vizsgálat megszervezése, fogászati szűrővizsgálat szervezése | jún. 15. | Az óvoda orvosát és a védődőt felkértem a vizsgálat megtartására. |
| Gyermeknap | jún. 10. | Az udvaron sok játéklehetőséget biztosítottunk: ugrálóvár, horgászat, csillámtetkó, torna-pálya, célba dobás. A nyugdíjasklub palacsintát sütött a gyerekeknek, a szörpüzemtől mézes szörpöt kaptunk. |
| Kirándulások: köz. és nagy csoport busszal, kiscsop. a környéken | június 13.-17. | A két csoport külön napon ment el kirándulni, mert a magas létszámok miatt nem fértek el egy buszban. A program megvalósult. |
|  |  |  |

**4. A nevelési év kiemelt feladatai voltak:**

* + - ***Fenntartóváltásból eredő feladatok:***  
      Az önálló gazdálkodás gördülékenyen folyik, a normatívával megfelelően gazdálkodtunk. A működés jól biztosított, és több fejlesztést, karbantartást is el tudtunk végeztetni. A dokumentumainkat átdolgoztuk, és folyamatosan igyekszünk karbantartani.

Hiányosságunk a belső ellenőrzés megszervezése, már tettünk ennek ügyében is lépéseket. Fontos ennek a területnek a kidolgozása szakemberek bevonásával

* ***A külső ellenőrzések helyi feltételeinek, feladatainak szervezése***:   
  A tanfelügyeleti látogatásokat szüneteltette az Oktatási Hivatal, az újraindulás óta nem voltunk kijelölve ilyen eljárásra. Minősítésre nem jelentkezett pedagógus, kötelező minősítési eljárása sem volt senkinek.

Államkincstári ellenőrzéssorán megfelelőnek találták a normatíva felhasználást és elszámolást, és rendben voltak a kötelező dokumentumok is.  
A Kormányhivatal a Pedagógiai programunk kiegészítését kérte a SNI gyerekek speciális ellátásával kapcsolatban. A feladatot elvégeztük, a kiegészítést elfogadták.  
A Belső ellenőrzési csoport elvégezte az éves tervében foglalt önértékeléseket.

* ***Egészséges, környezettudatos életmódra nevelés - Zöld óvoda programok***

***A Zöld óvoda pályázatban vállalt tevékenységek, „Zöld napok”*** megvalósultak.  
A magaságyásaink sajnos teljesen tönkremennek, tervezzük elbontásukat (raklapból készültek), és újak készítését.   
Zöld napok programjai az Eseményterv értékelésében szerepelnek.

* **Kiemelt nevelési területek:**

***-német nemzetiségi nevelés*** terén a német nyelv használatának arányát igyekeztünk növelni. A nap bizonyos részeiben, egyes tevékenységeket, pl. étkezés, mosdó, énekes játékok, mindig németül beszélünk, „Satzmodell”-eket alkalmazva a folyamatos ismétlés, gyakorlás a célunk. Alkalmazzuk az egymástól tanulás lehetőségét, a máshonnan szerzett tapasztalatokat átadjuk egymásnak. Tánccsoportunk részt vett a Fejér Megyei Nemzetiségi napon és az Óvodatalálkozón. Célunk, hogy a helyi rendezvényeken is szerepelhessenek óvodásaink. Legfontosabb célunk, hogy megszeressék a német nyelvet, pozitív élmények fűződjenek a nyelvhez és a hagyományokhoz, ezzel megalapozzuk az identitástudatot.

* **Óvó-védő feladatok, baleset megelőzés:**

A gyerekekkel folyamatosan megismertetjük és betartatjuk a balesetvédelmi szabályokat. Ez megjelenik a csoportnaplókban is.

Az udvari játékokat felülvizsgáltattuk, a szükséges javításokat elvégeztettük a gyerekek biztonsága érdekében.

A családsegítő és gyermekjóléti szolgálattal folyamatos a kapcsolatunk, és tavasz óta a Bicskei Családsegítő és Gyermekjóléti Központ alkalmazottjahetente fogadóórát tart óvodánkban.   
A tűz és munkavédelmi szabályzatokat és oktatást szakszerűbben tudjuk ellátni az Ardenten Kft szakembereinek segítségével.

* **Belső és külső ellenőrzés**

***Gyermekek fejlettségének nyomon követése:***-A személyiséglapokat folyamatosan vezettük,melyeken a gyerekek egyéni fejlettsége kerül rögzítésre. A gyermekek fejlődéséről a szülőket évente kétszer tájékoztattuk. A gyerekek fejlődésének ismertetése fogadóóra keretében történt.

A beszoktatás és a nevelési/oktatási tevékenység eredménye a csoportnaplókban kerül rögzítésre.

Az iskolakötelessé váló gyerekek iskolaérettségi felmérése megtörtént, ez alapján szükség szerint vizsgálatot kértünk a pedagógiai szakszolgálattól. A vizsgálatok eredményéről egyéni beszélgetés során tájékoztattuk a szülőket.

-A ***belső önértékelési*** csoport irányításával 2 pedagógus önértékelését végeztük el.

-A ***külső tanfelügyeleti*** ellenőrzések elmaradtak.

Szpodnyi Sára minősítő vizsgája sikeresen megvalósult online formában.

**5. Fejlesztési terv megvalósulása:**

***Személyi feltételeink*** megfelelőek, minden álláshelyünk betöltött. 5 német nemzetiségi végzettségű óvodapedagógusunk van, így a nemzetiségi nevelés ellátása megfelelően biztosított. Az új dolgozók jól beilleszkedtek az alkalmazotti közösségbe.

Költségvetésünk lehetővé tette, hogy dolgozóink munkáját Szép-kártyával jutalmazzuk, ismerjük el. Ezt szeretnénk a jövőben is fenntartani, hogy érezzék alkalmazottaink a megbecsülést. Célunk, hogy az országos pedagógushiány óvodánkat továbbra is elkerülje, melyhez az ilyen lehetőségek is nagymértékben hozzájárulnak.

***Tárgyi feltételekink*** tovább javultak.

Pályázati támogatással fenntartónk 6,5 millió forinttal segítette ezt. Ebből finanszírozott fejlesztések:

* világításkorszerűsítést, az összes lámpa energiatakarékos Led-fényforrásra lett cserélve. Reméljük, hogy ez az energiaárak ugrásszerű emelkedése miatt a z egyik leghatékonyabb fejlesztés volt az intézményben.
* A nyári zárás alatt az udvar felőli nyílászárók és fafelületek le lettek festve, ezzel fontos állagmegóvás valósult meg.
* Minden csoportszobába új gyermekbútorok kerültek, így szép, megújult környezet fogadta a gyerekeket
* Új irodabútort vásároltunk, ezzel megoldódott az iratok tárolása.

A Hasenfratz család támogatásával és saját költségvetésünkből megvalósult a mini kresz-pálya, mely nagy álmunk volt. Ez lehetővé teszi a közlekedési szabályok megismertetése mellett a változatos mozgásfejlesztést, új játéklehetőségeket biztosít. E mellett esős időben is lehetővé teszi a szabadban tartózkodást, mert 1-2 óra alatt felszárad.

A pálya fölé és a tavaly készült térkő fölé napvitorlákat szereltettünk, hogy a nagy melegben is használhassák a gyerekek.

A Fejér Megyei Területi Német Nemzetiségi Önkormányzattól 70.000 Ft-ot nyertünk, melyből az dolgozóknak egységes nemzetiségi blúzt varrattunk.

A DM napvédelmi pályázatán naptejet nyertünk, így a nyár folyamán gondoskodni tudtunk a gyerekek napvédelméről.

Továbbra is igyekszünk kihasználni a pályázati lehetőségeket.

Alapítványunkat adójuk 1 %-ával támogatták a szülők. A nyár eleji kirándulás (Állatkert) részvételi díját az alapítvány támogatta.

Karácsonyra minden csoport 100.000 Ft értékben vásárolhatott játékszereket, ezzel eszközellátottságunk javult.

A Szülői munkaközösség rollereket vásárolt, melyeket a kresz-pályán használhatnak a gyerekek.

**6. Kapcsolatok**

Kapcsolataink megfelelőek, a járvány elmúltával újra van lehetőségünk ápolásukra, fejlesztésükre. A lehetőségeknek megfelelően részt vettünk közösségi programokon, továbbképzéseken.

***Nevelőtestületünk eredményesnek ítéli a 2021/22-es nevelési évet.***